ΓΡΑΠΤΗ ΕΡΩΤΗΣΗ P-2002/96 υποβολή: Edouard des Places (EDN) προς την Επιτροπή (12 Ιουλίου 1996)

Θέμα: Εφαρμογή του προγράμματος LEADER II

Η εφαρμογή του προγράμματος LEADER II (1994/1999) εμφανίζει ορισμένες δυσκολίες.

Στην περίπτωση της Γαλλίας, η καθυστέρηση της εφαρμογής ήταν σημαντική διότι η Επιτροπή μόλις ενέκρινε τα τελευταία περιφερειακά προγράμματα.

Η ποιότητα της εταιρικής σχέσης κατά την προετοιμασία των προγραμμάτων προκάλεσε ορισμένες διαμαρτυρίες κοινωνικο-οικονομικών παραγόντων που δεν έχουν κληθεί να συμμετάσχουν 7 η Επιτροπή έχει ενημερωθεί για τις διαμαρτυρίες αυτές.

Η σύνθεση των ομάδων τοπικής δράσης στη Γαλλία δημιουργεί προβλήματα διότι η χώρα αυτή ευνοεί καταφανώς την τοπική αυτοδιοίκηση και συχνότατα παραβλέπει πλήρως τον παράγοντα»θεματικές ομάδες».

Κατά την εξέταση των προγραμμάτων δράσης στο επίπεδο των ομάδων τοπικής δράσης αποκαλύπτονται κατάφωρες παρεκκλίσεις από τις γενικές αρχές που διακηρύσσονται σαφώς στην ανακοίνωση της Επιτροπής της 1ης Ιουλίου 1994, την οποία έχει εγκρίνει το Συμβούλιο Υπουργών.

Κατά τη χορήγηση των κονδυλίων, η Επιτροπή σκοπεύει να περιορισθεί στην άσκηση αυστηρού ελέγχου της νομιμότητάς τους ή προτίθεται να ασκήσει και έλεγχο σκοπιμότητας ώστε η εφαρμογή της αρχής της επικουρικότητας να μην οδηγήσει σε έντονη στρέβλωση του LEADER II που πλέον θα αποτελεί απλώς και μόνον την «άυλη» πτυχή του στόχου 5β;

Η Επιτροπή προτίθεται να εξακριβώσει κατά πόσον τα προγράμματα GAL έχουν πράγματι καινοτόμο χαρακτήρα; Έχει τρόπους να βεβαιωθεί ότι εύλογο μέρος των κονδυλίων διατίθεται π.χ. για τα σχέδια διεθνούς συνεργασίας;

Έχει την πρόθεση να εξακριβώσει κατά πόσον τα προγράμματα δράσης ανταποκρίνονται πράγματι στα τρία χαρακτηριστικά των προκριθεισών ενεργειών, ήτοι: καινοτομία, διοικητική υποστήριξη και μεταβιβάσιμος χαρακτήρας;

Εάν η εφαρμοζομένη από τις περιφερειακές αρχές διαδικασία δεν συνάδει με την Οδηγία, ποιά μέτρα σκοπεύει να λάβει η Επιτροπή;

Απάντηση του κ. Fischler εξ ονόματος της Επιτροπής (1 Αυγούστου 1996)

Η κατανομή των κοινοτικών πιστώσεων μεταξύ των ομάδων τοπικής δράσης εναπόκειται στην περιφερειακή αρχή που είναι αρμόδια για τη θέση σε εφαρμογή σε κάθε περιφέρεια του επιχειρησιακού προγράμματος Leader II. Στη Γαλλία, οι περιφερειάρχες της εκάστοτε περιφέρειας διορίστηκαν από το κράτος μέλος για την εκπλήρωση αυτού του καθήκοντος. Η επιλογή των ομάδων τοπικής δράσης πραγματοποιείται βάσει μιας πρότασης προγράμματος αγροτικής καινοτομίας που αποτελεί συνέχεια μιας προκήρυξης υποβολής προτάσεων σε περιφερειακό επίπεδο.

Η επιλογή των ομάδων πραγματοποιείται από μία τεχνική επιτροπή στην οποία συμμετέχουν οι κυριότεροι δημόσιοι συγχρηματοδότες, στους οποίους συγκαταλέγονται το κράτος μέλος, η περιφέρεια, τα διαμερίσματα και, ενδεχομένως, προξενικοί οργανισμοί. Η Επιτροπή, η οποία διαπραγματεύεται με τις εθνικές και περιφερειακές αρχές στο περιεχόμενο των περιφερειακών προγραμμάτων δεν παρεμβαίνει στην επιλογή των τοπικών ομάδων κατ' εφαρμογή της αρχής της επικουρικότητας.

Η Επιτροπή έχει εξασφαλίσει ότι ένα σημαντικό μέρος των παρεχομένων πιστώσεων στα περιφερειακά προγράμματα προορίζεται αποκλειστικά για προγράμματα διεθνικής συνεργασίας. Τα προγράμματα αυτά, σύμφωνα με την ανακοίνωση προς τα κράτη μέλη, θα εμφανιστούν προοδευτικά.

Η Επιτροπή θα παρακολουθεί σε κάθε περιφέρεια κατά πόσο οι ενέργειες είναι σύμφωνες με την ανακοίνωση, καθώς και τη θέση σε εφαρμογή της εν λόγω πρωτοβουλίας Leader II, στο πλαίσιο επιτροπών επιφορτισμένων με την παρακολούθηση των κοινοτικών παρεμβάσεων βάσει των στόχων 1 και 5β.

Η παρακολούθηση αυτή θα αφορά κυρίως την καινοτομία, την επίδειξη και τη δυνατότητα μεταβίβασης των προτεινόμενων προγραμμάτων από τις ομάδες τοπικής δράσης.